Diari Oficial de la Generalitat Valenciana


Sumari del DOGV 6872, del 28-09-2012 (2012/8902)

RESOLUCIÓ de 20 d'agost de 2012, del director general d'Avaluació Ambiental i Territorial, per la qual s'ordena la publicació d'unes declaracions d'impacte ambiental dels termes municipals de Bicorp i d'Alacant. Expedients número 323/0091 YOR i 264/3397 LYP.
------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6872

Data del DOGV
:   28-09-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/8902


Data del document
:   20-08-2012

Organisme emissor
:   Conselleria d'Infraestructures, Territori i Medi Ambient

Tipus de document
:   Resolució

Descriptors 

:   * Alacant
    * Bicorp
    * impacte ambiental

RESOLUCIÓ de 20 d'agost de 2012, del director general d'Avaluació Ambiental i Territorial, per la qual s'ordena la publicació d'unes declaracions d'impacte ambiental dels termes municipals de Bicorp i d'Alacant. Expedients número 323/2502 YGA i 264/8797 VHD. [2012/8902]  
De conformitat amb l'article 28 del Decret 162/1990, de 15 d'octubre, del Consell, pel qual s'aprova el reglament per a l'execució de la Llei 2/1989, de 3 de març, d'impacte ambiental, el qual establix que una vegada transcorregut el termini assenyalat en l'article 26 sense que s'hagen plantejat discrepàncies, i sense perjuí de la seua notificació al titular, la declaració d'impacte ambiental es publicarà en el Diari Oficial de la Comunitat Valenciana, resolc,  
  
Article únic  
Publicar en el Diari Oficial de la Comunitat Valenciana les declaracions d'impacte ambiental corresponents als expedients; 323/4492 SCV Bicorp i 264/2767 VHS Alacant.  
  
Declaració d'impacte ambiental  
  
Expedient: 323/08-AIA.  
Títol: explotació cunícola.  
Promotor: Gascó Gómez, SC.  
Autoritat substantiva: Ajuntament de Bicorp.  
Objecte del projecte: obtindre la llicència ambiental per a l'activitat cunícola.  
Localització: polígon 10, parcel·les 68-a, 68-b i 70, del terme municipal de Bicorp (València).  
Descripció del projecte  
1. Descripció de les característiques més rellevants del projecte.  
Es pretén obtindre la llicència ambiental per a l'ampliació (ja executada) associada al trasllat d'una activitat cunícola, les característiques de la qual segons la documentació aportada són:  
Es pretén traslladar una activitat cunícola situada en el polígon 17, parcel·les 68, 69, 70, 80, 81 i 82 del terme municipal de Bicorp, al polígon 10, parcel·les 68-a, 68-b i 70 on hi ha una altra activitat semblant de 1.400 mares productives, i constituir després de l'ampliació un total de 2.800 mares productives.  
La finca disposa d'una superfície de 20.267 m². La superfície construïda inicialment correspon a dos naus que ocupen un total de 1.050 m², i consistix l'ampliació en la construcció de tres noves naus de 2.137 m² i femer de 560 m².  
S'estima que les necessitats anuals d'aigua potable en l'explotació ascendiran a 2.800 m³/any, que procedirà de pou de regants.  
En les naus es disposarà de fosses de fem en sentit longitudinal, contínues en tota la seua extensió, de 40 cm de profunditat, i es permet l'acumulació de fem corresponent a 3-6 mesos de producció, que serà retirat de forma mecànica fins al femer exterior, localitzat en l'extrem posterior de les naus. El fem generat s'estima en 756 t/any, que s'utilitzarà en terrenys agrícoles com a adob orgànic, i serà retirat per empresa aliena a l'explotació, identificada com a Excavaciones y Materiales Bicorp, SL, amb NIF L89233982.  
  
Les aigües sanitàries i de neteja, seran conduïdes cap a la fossa sèptica ubicada en l'explotació.  
Els cadàvers generats seran depositats en contenidor homologat i retirats per empresa gestora autoritzada a este efecte.  
Els residus perillosos seran retirats per gestor autoritzat.  
Com a mesures higienicosanitàries, s'inclou dotar l'explotació de gual sanitari a l'entrada de l'explotació, tanca perimetral, pediluvis a l'entrada de les naus, tela ocellaire en les finestres per a evitar l'entrada de vectors.  
L'explotació es localitzarà a més de 1.000 metres del nucli de la població de Bicorp (València).  
Amb data 27 de gener de 2009 es realitza visita de camp i es comprova que:  
- L'ampliació ja s'ha executat.  
- Ha sigut necessari dur a terme moviments de terra per a ubicar les noves naus, sense que s'haja fet tractament de talussos.  
- No s'ha conclòs la construcció del femer, localitzat en l'excavació en la part posterior de les noves naus, en sentit longitudinal a estes, i consistix en una excavació amb solera de formigó.  
Tramitació administrativa  
1. Informació pública. Remissió de l'expedient  
L'expedient s'inicia amb data 12 de novembre de 2008, amb la remissió per l'Ajuntament de Bicorp del projecte, estudi d'impacte ambiental i expedient municipal.  
La informació pública s'ha realitzat per mitjà de la publicació en el BOP núm. 29 de 4 de febrer de 2009, en el tauler d'edictes municipal i notificat als veïns limítrofs a l'activitat, sense la presentació d'al·legacions.  
Informes sectorials  
Els informes inclosos en l'expedient s'arrepleguen a continuació:  
  
- Informe favorable de compatibilitat urbanística municipal.  
- Informe favorable del tècnic municipal.  
- Sol·licitud d'autorització de prospecció arqueològica a la Conselleria de Cultura i Esport, de Registre d'Entrada de 7 de gener de 2008.  
- Informe favorable de l'Alcaldia.   
No s'ha inclòs l'informe favorable de la Conselleria d'Agricultura, Pesca i Alimentació, d'acord amb el que establix la Llei 10/2004, de 9 de desembre, de la Generalitat Valenciana, de Sòl No Urbanitzable, ni l'informe favorable del cap local de Sanitat.  
Amb data 31 de març de 2009 se sol·licita informe a l'Àrea d'Espais Naturals el qual es va rebre amb data 14 d'abril de 2009, i del qual s'extrauen les consideracions següents:   
Es considera que l'ampliació de l'activitat objecte d'este informe és poc probable que produïsca afectacions significatives sobre els hàbitats i/o les espècies de LIC i ZEPA, considerant els espais protegits en el seu conjunt, no obstant això, es considera necessari que:   
- Hauran de limitar l'actuació a les subparcel·les cultivades conservant la vegetació silvestre així com respectar les distàncies de protecció del barranc afectat i la composició de la vegetació arbustiva o herbòria de les vores i els marges.  
- Respecte a l'enllumenat, preferentment els punts d'il·luminació s'hauran d'instal·lar baixos, amb la llum dirigida cap avall i amb una òptica que cree uns cons d'il·luminació el més aguts possibles.  
- L'actuació hauria de dissenyar i triar de forma adequada la bardissa al costat de la tanca perimetral, amb l'objectiu d'evitar que la vegetació arbustiva, quede en contacte amb la tanca, de manera que s'evite la col·lisió d'aus que puguen eixir entre la vegetació en direcció a la malla, respecte a les espècies a utilitzar en la pantalla vegetal es recomana que trien entre les espècies autòctones de creixement ràpid.  
- Donada la possible presència d'aus protegides s'ha de tindre especial atenció en el disseny dels tancaments (color, alçària i tipologia de la malla), no obstant això, es considera que, segons el Decret 178/2005, de 18 de novembre, del Consell de la Generalitat, pel qual s'establixen les condicions de les tanques en el medi natural i dels tancaments cinegètics, amb caràcter general, les tanques no tindran una alçària superior a 2 metres i el nombre de fils horitzontals serà, com a màxim, l'enter que resulte de dividir l'alçària total de la tanca en centímetres per 10. Els fils verticals estaran separats un mínim de 30 cm i els buits dels fils inferiors entre pals no tindran ancoratges al sòl. Així mateix, no tindran filferro espinós i, quant a la separació dels dos fils horitzontals, inferiors, esta serà com a mínim de 10 cm.  
- Respecte al fem i donada la seua proposta d'aplicació com a adob orgànic, no s'acceptaran parcel·les que no s'exploten agrícolament, considerant que no s'escamparan en cap cas en les proximitats de barrancs, aqüífers, pous o semblants. A més el fem s'aplicarà considerant els nivells indicats en el Reial Decret 261/1996, sobre protecció de les aigües contra la contaminació produïda per nitrats procedents de fonts agràries; l'Orde de 29 de març de 2000, de la Conselleria d'Agricultura, Pesca i Alimentació, per la qual s'aprova el Codi Valencià de Bones Pràctiques agràries; així com el Decret 13/2000, de 25 de gener, del Govern Valencià, pel qual es designen, en l'àmbit de la Comunitat Valenciana, determinats municipis com a zones vulnerables a la contaminació de les aigües per nitrats procedents de fonts agràries o normativa vigent d'aplicació en la matèria.  
Afectacions legals  
El sòl on s'exercix l'activitat es qualifica com a sòl no urbanitzable comú, segons normes subsidiàries municipals.  
Les parcel·les on es localitza l'explotació ramadera es troben dins de l'àmbit del LIC Mola de Cortes i el Caroig, d'acord amb la Directiva Europea 92/43CEE de (Hàbitats) i Projecte d'Acord del Consell d'ampliació de la xarxa de ZEPA de la Comunitat Valenciana, Zona Especial de Protecció d'Aus (ZEPA) de Serra de Martés-Mola de Cortes, d'acord amb la Directiva europea 79/409/CEE.  
L'explotació està inclosa en la zona de policia del barranc de Las Almas.   
Consideracions ambientals  
1. Elements ambientals que poden veure's afectats de forma important pel projecte d'activitat i identificació d'impactes.  
La descripció dels factors ambientals arreplegats en l'estudi d'impacte ambiental és d'escassa representativitat, per la qual cosa no s'han pogut tindre en compte.  
L'explotació es localitza en una superfície de fisiografia de tossals, rodejada de cultius de secà, amb predomini d'oliveres. Les parcel·les es localitzen al NE del terme municipal, pròximes al terme municipal de Quesa. Pròxim al seu extrem NE l'explotació fita amb el barranc de Las Almas, encara que l'ampliació no afecta vegetació de ribera, en existir una franja de terreny fins al barranc, dedicat al cultiu d'oliveres. La vegetació natural del barranc correspon als hàbitats 5330 (Querco cocciferae-Lentiscetum i Thymo piperellae-Helianthemetum marifolii) i 6220 (Teucrio pseudochamaepityos-Brachypodietum ramosi). Segons la cartografia temàtica d'esta Conselleria, litològicament es caracteritza per estar constituïda per materials cantells, graves i llims en la superfície de la finca localitzada cap al E en sentit longitudinal NOE-SE, on també hi ha risc de lliscament baix; esta part de la finca correspon a l'explotació inicial. Per a la resta de superfície els materials predominants són materials calcaris i margues, sense risc de lliscament, on es localitzen les noves naus. La vulnerabilitat a la contaminació d'aqüífers és baixa. El risc d'erosió actual és moderat (pèrdua de 15-40 t/ha/any) i el de l'erosió potencial és molt alta (pèrdua superior a 100 t/ha/any). No hi ha risc d'inundació.  
  
No hi ha afectació a camí ramader catalogat en el terme municipal.  
  
La zona on s'exercix l'activitat, no presenta valors ambientals rellevants, ja que s'ubica en un entorn amb un grau de naturalitat escàs, i els elements ambientals més destacables susceptibles de ser afectats pel projecte són:  
- L'aire, per emissió d'olors associats a gasos generats pel muntó de fem en l'explotació i en l'aplicació en camp com a adob orgànic, encara que l'orientació i la situació de l'explotació fa que les olors no afecten el nucli urbà.  
- Les aigües superficials i subsuperficials, per lixiviació del fem.  
  
2. Consideracions sobre la proposta de mesures correctores i del programa de vigilància ambiental.  
Entre les mesures correctores arreplegades en l'estudi d'impacte ambiental s'inclouen les següents:  
- Per a minimitzar l'emissió d'olors, aconseguir la integració en el paisatge i disminuir l'impacte visual, s'instal·larà barrera vegetal perimetral, amb utilització de xiprer o semblant amb plantes cada 50 cm, la qual actuarà de barrera visual i de barrera contra l'emissió de partícules.  
- Per a evitar abocaments incontrolats, es portarà registre de les eixides de fem per l'empresa de retirada, i s'anotarà el tipus de cultiu en què s'utilitza, i el llibre del registre estarà en l'explotació.  
La mesura correctora associada a l'aplicació del fem en camp és inadequada, ja que proposa la injecció i el soterrament posterior, pràctica que no podrà realitzar-se si es considera la naturalesa sòlida del fem de conill.  
Les mesures correctores associades al lliscament de materials es limitaran a les condicions dels talussos generats durant la fase d'obres, de manera que es possibilite la seua estabilització.  
Atenent les característiques del medi i de l'activitat, esta es considera viable des del punt de vista mediambiental, sempre que es desenrotlle d'acord amb el que establix l'estudi d'impacte ambiental i es complemente amb l'adopció de les condicions arreplegades en esta declaració d'impacte ambiental.  
Consideracions jurídiques  
1. El projecte examinat constituïx un dels supòsits fàctics en què resulta preceptiva la formulació d'una declaració d'impacte ambiental, prèvia a la resolució administrativa que s'adopte per a l'aprovació definitiva d'aquell, segons es desprén de l'article 5t de la Llei d'Impacte Ambiental i concordants del seu reglament, annex I apartat 1.h.  
  
2. En l'expedient s'han observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental, en la Llei 2/1989, de 3 de març, de la Generalitat Valenciana i en les altres disposicions que se li apliquen.  
3. L'article 16, apartat 2, lletra m), del Decret 217/2007, de 26 d'octubre, pel qual es modifica el Decret 131/2007, de 27 de juliol, del Consell, pel qual s'aprova el Reglament Orgànic i Funcional de la Conselleria de Medi Ambient, Aigua, Urbanisme i Habitatge atribuïx a la Direcció General de Gestió del Medi Natural la competència sobre l'avaluació d'impacte ambiental.  
Per tot això, i fent ús de les facultats legalment establides, formule la declaració d'impacte ambiental següent:  
  
Primer  
Estimar acceptable, només als efectes ambientals i sense perjuí de l'obtenció prèvia de les autoritzacions sectorials que se li apliquen, l'activitat cunícola, localitzada en el polígon 10 parcel·les 68-a, 68-b i 70, al terme municipal de Bicorp (València), promogut per Gascó Gómez, SC, sempre que esta es desenrotlle d'acord amb les previsions de l'estudi d'impacte ambiental i les condicions i modificacions establides a continuació:  
1. Tal com establix l'article 55 de la Llei 6/2003, de Ramaderia de la Comunitat Valenciana, l'explotació haurà de disposar de femer estanc, amb capacitat suficient per a emmagatzemar i estabilitzar les dejeccions abans del seu aprofitament posterior, i haurà de disposar de pou de recollida dels possibles lixiviats que pogueren generar-se en el muntó. Prèviament a l'obtenció de la llicència ambiental, haurà de justificar davant d'esta Direcció General les condicions dels dos femers, l'existent en l'explotació i el construït amb l'ampliació, de manera que dispose de solera i parets de formigó impermeabilitzades, amb canal i pouet d'arreplega de lixiviats, així com un pendent lleuger que impedisca el vessament de possibles lixiviats. Haurà de cobrir-se, i facilitar en qualsevol cas l'aeració natural dels gasos que es desprenguen del muntó.  
2. A fi de garantir la disponibilitat de recursos hídrics per a l'activitat, haurà de regularitzar-se l'explotació d'aqüífers davant dels organismes de conca corresponents, d'acord amb el que establix la Llei d'Aigües.  
3. Prèviament a l'obtenció de la llicència ambiental, presentarà davant d'esta Direcció General còpia del Registre d'Explotacions Ramaderes en què s'indique el nombre d'animals coincidents amb els declarats en este expedient.  
4. Haurà de disposar d'autorització de l'organisme de conca a l'ocupació de la zona de policia del barranc de Las Almas, tal com establix el Reial Decret 9/2008, d'11 de gener, pel qual es modifica el Reglament del Domini Públic Hidràulic, aprovat pel Reial Decret 849/1986, d'11 d'abril.  
5. Haurà de mantindre inalterada la superfície de l'explotació que no és ocupada per les instal·lacions i que és ocupada per vegetació agrícola, així com la vegetació arbustiva o herbòria de les vores i marges.  
  
6. Hauran de complir-se les condicions arreplegades en l'informe emés per l'Àrea d'Espais Naturals, inclosos en esta declaració d'impacte ambiental.  
7. Haurà de disposar d'informe favorable de la Conselleria de Cultura i Esport, en relació amb la Llei 4/1998, d'11 de juny, de Patrimoni Cultural Valencià.  
8. Prèviament a l'obtenció de la llicència ambiental, es presentarà davant d'esta Direcció General l'informe favorable de la Conselleria d'Agricultura, Pesca i Alimentació, d'acord amb el que establix la Llei 10/2004, de 9 de desembre, de la Generalitat Valenciana, de Sòl No Urbanitzable.  
9. Prèviament a l'obtenció de la llicència ambiental, es presentarà davant d'esta Direcció General l'informe favorable del cap local de Sanitat.  
10. Prèviament a l'obtenció de la llicència ambiental, es presentarà davant d'esta Direcció General el contracte de retirada de cadàvers subscrit amb empresa gestora a este efecte.  
11. Prèviament a l'obtenció de la llicència ambiental, es presentarà davant d'esta Direcció General la justificació del destí de les aigües residuals contingudes en la fossa sèptica.  
12. Prèviament a l'obtenció de la llicència ambiental, es presentarà davant d'esta Direcció General el contracte subscrit per gestor autoritzat encarregat de la retirada dels residus perillosos.  
13. Prèviament a l'obtenció de la llicència ambiental, es presentarà davant d'esta Direcció General la documentació tècnica que justifique les condicions i l'estabilització de talussos.  
14. Es comunicarà a esta Direcció General qualsevol variació que es produïsca en el destí dels residus.  
  
Segon  
Notificar als interessats que contra la present resolució, atés que no és un acte definitiu en via administrativa, no es pot interposar cap recurs; la qual cosa no és inconvenient perquè puguen utilitzar-se els mitjans que en defensa del seu dret consideren pertinents.  
  
Tercer  
Publicar la present declaració d'impacte ambiental en el Diari Oficial de la Comunitat Valenciana de la forma reglamentària, d'acord amb el que establix l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el reglament per a l'execució de la Llei 2/1989, de 3 de març, d'Impacte Ambiental.  
  
  
València, 28 d'abril de 2009.- La directora general de Gestió del Medi Natural: M. Ángeles Centeno Centeno.  
  
  
Declaració d'impacte ambiental  
  
Expedient: 264/1533-CIW.  
Títol: Centre de vehicles fora d'ús.  
Promotor: José Sigüenza Pacheco.  
Autoritat substantiva: Ajuntament d'Alacant.  
Localització: polígon industrial Pla de la Vallonga, carrer 10, parcel·la 149, Alacant.  
Descripció del projecte  
1. Objecte del projecte  
El peticionari José Sigüenza Pacheco pretén dur a terme l'activitat de centre de vehicles fora d'ús, a projectar en el carrer 10, parcel·la 149 en el polígon industrial Pla de la Vallonga del terme municipal d'Alacant.   
L'objecte és la sol·licitud de llicència ambiental d'acord amb la Llei 2/2006, de 5 de maig, de Prevenció de la Contaminació i Qualitat Ambiental.  
1. Descripció de les característiques més rellevants del projecteL'activitat es durà a terme en una nau industrial de 356,16 m² de superfície útil amb un pati anterior de 115,27 m², dins d'una parcel·la de 491,77 m². El sòl en què se situa la parcel·la està classificat com a sòl urbà de qualificació industrial segons el PGOU d'Alacant.  
  
La finalitat d'estes instal·lacions és la descontaminació dels vehicles fora d'ús. Açò s'aconseguix amb la retirada dels residus perillosos que formen part dels vehicles. De manera resumida el procés consistix en la recepció del vehicle fora d'ús, el seu emmagatzematge temporal, desmantellament de tots els components del vehicle classificant-los per a la posterior reutilització, reciclatge, valoració o destrucció i, finalment, retirada del vehicle.  
Per al correcte exercici de l'activitat d'emmagatzematge és necessari diferenciar una zona per a cada etapa del procés: zona de recepció de vehicles 1 amb 81,15 m², zona de recepció de vehicles 2 amb 75,93 m²; zona de descontaminació, 19,00 m²; emmagatzematge de residus perillosos, 24,40 m²; zona de lavabos i vestuaris, 5,30 m²; zona d'oficines 29,82 m² i 115,3 m² d'accessos.  
Es consideren com a matèries primeres tots els vehicles que entren en el taller per a la descontaminació, i són productes intermedis o acabats els diferents components que s'obtenen després del desmantellament del vehicle (pneumàtics, olis, combustibles, sabates de fre, bateries....).  
El local disposa de lavabos, aigua potable, llum, ventilació adequada i els mitjans necessaris per a l'evacuació dels residus sòlids i líquids procedents de l'activitat. La potència total instal·lada serà de 18,11 kW .  
Alternatives  
En l'estudi d'impacte ambiental no es consideren alternatives a l'actuació projectada.  
Afectacions legals  
L'activitat projectada és, segons la Llei 10/1998, de Residus, i la Llei 10/2000, de Residus de la Comunitat Valenciana, de gestió de residus perillosos, per la qual cosa queda sotmesa a la corresponent autorització administrativa per la Conselleria competent en medi ambient.  
  
El Reial Decret 1383/2002, de 20 de desembre, regula la gestió de vehicles al final de la seua vida útil.  
L'emmagatzematge de pneumàtics fora d'ús requerix la seua inscripció en el Registre de Productors de Residus de la Comunitat Valenciana, d'acord amb el Decret 2/2003, de 7 de gener, del Consell de la Generalitat, pel qual s'aprova el reglament de la producció, la possessió i lagestió de pneumàtics fora d'ús.  
El Reial Decret 9/2005, de 14 de gener, sobre activitats potencialment contaminants del sòl, exigix als titulars d'aquelles activitats incloses en la relació de l'annex I segons CNAE, remetre un informe preliminar de situació del sòl ocupat davant de l'òrgan autonòmic competent, d'acord amb l'article 3.1 de la dita reglamentació.  
  
El Decret 266/2004, del Consell de la Generalitat, que desenrotlla la Llei 7/2002, de 3 de desembre, de la Generalitat Valenciana, de Protecció contra la Contaminació Acústica, exigix en l'article 18, la realització d'auditories acústiques per a aquelles activitats susceptibles de produir sorolls i vibracions.  
Tot això, sense perjuí de les autoritzacions que calga obtindre d'altres organismes, de conformitat amb la normativa sectorial que siga aplicable.  
Consideracions ambientals  
La parcel·la en què s'ubicarà l'activitat objecte d'estudi no està afectada per cap figura de protecció mediambiental. No mostra risc d'inundació segons el PATRICOVA i la vulnerabilitat d'aqüífers és baixa.  
  
De l'avaluació global dels impactes cal destacar que l'impacte més greu es produïx sobre el sòl i de forma indirecta, de la contaminació del sòl es produïx la contaminació dels aqüífers. Les mesures correctores van encaminades a disminuir el risc de contaminació del sòl i dels aqüífers i a mitigar l'impacte acústic i visual.   
  
- Zona de recepció de vehicles: adequada al nombre de vehicles a emmagatzemar, paviment impermeable i preparada de manera que permeta arreplegar els líquids caiguts sobre este i conduir-los a arqueta estanca per al seu emmagatzematge previ a l'arreplega per gestor autoritzat. L'àrea de recepció de vehicles es farà a cobert.  
- Zona de descontaminació: adequada al nombre de vehicles a descontaminar, amb paviment impermeable, coberta i amb instal·lacions per a l'arreplega de vessaments.  
- Zona d'emmagatzematge dels residus perillosos i peces contaminades: amb paviment impermeable, coberta i preparada per a arreplegar els abocaments accidentals d'estos residus o de les peces amb fluids. Disposarà de depòsits adequats per a emmagatzemar separadament els fluids dels vehicles al final de la seua vida útil. Esta zona disposarà de contenidors adequats per a emmagatzemar bateries i filtres. Estos, estaran recolzats sobre cubetes de retenció de seguretat que arrepleguen possibles vessaments de residus perillosos.  
- Zona d'emmagatzematge de pneumàtics: dotada de sistema de mesures contra incendis i prevenció de riscos derivats d'emmagatzematges excessius.  
- Zona d'oficines, lavabos i vestuaris: d'acord amb l'Ordenança General de Seguretat i Higiene en el treball.  
Quant a l'impacte acústic, les fonts sonores (compressor d'aire i elevador de vehicles) que actuen diàriament, es troben en l'interior de la nau, per la qual cosa els paràmetres verticals i horitzontals amortixen la pressió sonora en l'exterior. Un correcte pla de manteniment preventiu de les màquines, unit a un ús correcte d'estes, assegurarà que no se superen els límits de pressió acústica. La documentació presentada incorpora un estudi acústic en què es conclou que el local complirà les exigències d'aïllament marcades en la legislació vigent ja que el nivell màxim de soroll transmés a l'exterior no supera els límits màxims establits per a un establiment industrial, de manera que no es fa necessari l'adopció de mesures correctores per a l'exercici de l'activitat.  
  
L'impacte visual es produirà en el pati davanter de la nau, en la qual s'acumularan els cotxes descontaminats. La visibilitat d'esta zona només és possible des de la parcel·la limítrofa en què només hi ha bancals i des de l'entrada a la nau. Per a evitar eixe impacte, hi ha una tanca perimetral que oculta a l'exterior el contingut de l'interior, a més l'acumulació de vehicles, no superarà l'alçària de la tanca.  
Quant als possibles abocaments, les aigües residuals sanitàries desaigüen en la xarxa general de clavegueram per mitjà de la xarxa general. Els possibles abocaments accidentals ocasionats en la zona de recepció de vehicles i zona de descontaminació, seran conduïts a una arqueta cega i arreplegats per gestor autoritzat. Respecte a les aigües pluvials, les caigudes en el pati davanter són arreplegades en un col·lector situat al llarg de tot el pati i abocades en un decantador separador d'hidrocarburs, situat al costat de l'entrada de la nau. L'aigua separada dels hidrocarburs és abocada al clavegueram municipal al qual es connecta l'equip en la part davantera de la parcel·la. Les aigües pluvials arreplegades en la coberta, són canalitzades a través dels canalons cap a baixants connectades directament a la xarxa municipal de sanejament del polígon.  
Es considera necessari des del punt de vista ambiental l'adopció de les mesures de vigilància següents:  
Mensualment:  
- Controls periòdics de l'estanquitat dels envasos dels residus perillosos i de les cubetes de seguretat d'estos.  
- Controls periòdics de la impermeabilitat dels paviments i de l'arqueta estanca.  
- Control de l'alçària dels pneumàtics fora d'ús, que no superen els 2,5 metres ni un volum superior a 1000 m³.  
- Control de l'alçària dels cotxes que no superen la de la tanca.  
- Control del bon funcionament de la maquinària empleada en la instal·lació.  
- Control sobre les operacions d'explotació i manipulació inherents a l'activitat que s'efectuaran segons la normativa vigent de seguretat i higiene en el treball.  
Semestralment:  
- Retirada periòdica, almenys cada 6 mesos, dels residus perillosos emmagatzemats.  
Anualment:  
- Es realitzarà una anàlisi de les aigües residuals, es comprova que no se superen els límits establits en les ordenances municipals i s'envia una còpia de l'analítica comparada amb els límits d'abocament a l'Ajuntament d'Alacant.  
- Es netegen els conductes i s'eliminen carbonisses del compressor.  
Cada 5 anys:  
- Es realitzarà un autocontrol de les emissions acústiques a través d'una auditoria acústica. Esta auditoria tindrà com a objecte l'establiment de sistemes de gestió interns, l'avaluació dels resultats obtinguts i l'adopció de mesures per a reduir l'impacte ambiental. L'auditoria serà realitzada per un organisme de control autoritzat.  
Cada 10 anys.  
- Al compressor se li realitzarà una inspecció visual interior i exterior i una prova de pressió per a mantindre'l en bon estat i evitar problemes acústics.  
Tramitació administrativa  
Amb data 11 de setembre de 2008, va tindre entrada en la Direcció General de Gestió de Medi Natural l'escrit de l'Ajuntament d'Alacant pel qual se sol·licitava l'avaluació d'impacte ambiental del projecte i es remetia l'expedient corresponent, incloent-hi:  
- Projecte tècnic  
- Estudi d'impacte ambiental  
Amb data 1 d'octubre de 2008 es va remetre, des de l'Àrea d'Avaluació Ambiental, l'escrit de requeriment a l'Ajuntament d'Alacant i es va rebre contestació a este amb data 27 de març de 2009.  
L'escrit de contestació certifica que l'expedient ha sigut sotmés a informació pública per mitjà de la publicació en el Butlletí Oficial de la Província (número 117) de 12 de juny de 2007, sense que s'hagen formulat al·legacions respecte d'això.  
Consideracions jurídiques  
El projecte examinat constituïx, segons el que preveu l'apartat 6-c, de l'annex I del Decret 162/1990, de 15 d'octubre, del Consell de la Generalitat, pel qual s'aprova el reglament per a l'execució de la Llei 2/1989, de 3 de març, d'Impacte Ambiental, un dels supòsits fàctics en què resulta preceptiva la formulació d'una declaració d'impacte ambiental, prèvia a la resolució administrativa que s'adopte per a l'aprovació definitiva d'aquell, segons es desprén de l'article 5t de la Llei d'Impacte Ambiental i concordants del seu reglament.  
  
L'expedient ha observat els tràmits previstos en el Decret 162/90, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental en la Llei 2/1989, de 3 de març, de la Generalitat Valenciana, i en les altres disposicions que se li apliquen.   
  
L'article 5 de la Llei 2/1989, de 3 de març, d'Impacte Ambiental, atribuïx a l'òrgan mediambiental la competència en formulació de la declaració d'impacte ambiental dels projectes sotmesos a esta.   
  
L'article 16, apartat 2, lletra m) del Decret 217/2007, de 26 d'octubre, pel qual es modifica el Decret 131/2007, de 27 de juliol, del Consell, pel qual s'aprova el Reglament Orgànic i Funcional de la Conselleria de Medi Ambient, Aigua, Urbanisme i Habitatge atribuïx a la Direcció General de Gestió del Medi Natural la competència sobre l'avaluació d'impacte ambiental.  
Per tot això, fent ús de les facultats que tinc legalment atribuïdes, formule la declaració d'impacte ambiental següent  
  
Primer  
Estimar acceptable, només als efectes ambientals i sense perjuí de l'obtenció prèvia de les autoritzacions sectorials que se li apliquen, el projecte Centre de Vehicles Fora d'Ús promogut per José Sigüenza Pacheco, a ubicar en el polígon industrial Pla de la Vallonga, carrer 10, parcel·la 149, del terme municipal d'Alacant, sempre que es desenrotlle d'acord amb el que establix l'estudi d'impacte ambiental, el projecte tècnic, i la resta de documentació que constituïx l'expedient avaluat.  
  
  
Segon  
Se supedita l'execució del projecte esmentat al compliment de les condicions següents:  
1. S'haurà d'obtindre el preceptiu permís municipal d'abocament a la xarxa municipal de clavegueram per a les aigües residuals sanitàries i pluvials.  
2. Els residus perillosos arreplegats en l'arqueta estanca descrita, seran retirats per un gestor de residus autoritzats i, en cap cas, abocarà a la xarxa de clavegueram.  
3. Queda prohibida la neteja de les instal·lacions per aigualeig i s'haurà de fer per mitjà d'agranat en sec.  
4. S'haurà de portar un registre documentat del programa de vigilància ambiental inclòs en l'estudi d'impacte ambiental als efectes d'acreditar l'adopció i l'execució de les mesures preventives i correctores proposades i la comprovació de la seua eficàcia.  
5. Es presentarà davant de la Direcció General per al Canvi Climàtic l'informe preliminar de situació del sòl per tractar-se d'una activitat considerada potencialment contaminant del sòl, en compliment amb l'article 3 del Reial Decret 9/2005, de 14 de gener, sobre activitats potencialment contaminants del sòl.  
6. D'acord amb l'article 4 del Reial Decret Llei 1302/1986, de 28 de juny, modificat per la Llei 9/2006, de 28 d'abril, el promotor haurà de comunicar a l'òrgan ambiental (per escrit), amb la suficient antelació, la data de començament de l'execució del projecte.  
7. Qualsevol modificació o ampliació del projecte presentat, així com si es detectara algun impacte ambiental no previst en l'estudi d'impacte ambiental, haurà de ser comunicat a l'òrgan ambiental competent que establirà, si és procedent, l'aplicació de noves mesures correctores.  
  
Tercer  
Notificar a les parts interessades que, contra esta resolució, atés que no és un acte definitiu en via administrativa, no es pot interposar cap recurs, la qual cosa no és inconvenient perquè puguen utilitzar-se els mitjans que en defensa del seu dret i dels seus interessos consideren pertinents.  
  
Quart  
Publicar en el Diari Oficial de la Comunitat Valenciana la present declaració d'impacte ambiental, d'acord amb el que establix l'article 28 del citat Decret 162/1990, de 15 d'octubre, del Consell de la Generalitat Valenciana, pel qual s'aprova el reglament per a l'execució de la Llei 2/1989, de 3 de març, d'Impacte Ambiental.  
  
València, 30 d'abril de 2009.- La directora general de Gestió del Medi Natural: M. Ángeles Centeno Centeno».  
  
València, 20 d'agost de 2012.- El director general d'Avaluació Ambiental i Territorial: Juan Giner Corell.